I den kommende uge begynder Knæk Cancer, hvor danskerne står sammen i kampen mod kræft. Og i Aars i Vesthimmerland blev Knæk Cancer-ugen søndag skudt i gang. For tredje år er borgerne i byen gået sammen om at samle penge ind til det gode formål, og i år havde arrangørerne bag gruppen 'Aars Knækker Cancer' lavet en formation af den velkendte Knæk Cancer-blomst ud af 1000 paraplyer. - Hvis vi alle sammen bare vil bidrage med lidt, så kan det blive til noget stort. Det er jo så vigtigt som aldrig før, siger Gregers Kirkegaard Haislund, der er en af initiativtagerne bag gruppen 'Aars Knækker Cancer'. Paraplyerne er blevet doneret af byens erhvervsdrivende og efterfølgende købt af byens borgere til 200 kroner stykket, hvor alle pengene doneres til Knæk Cancer. - Man kan sige, at 200 kroner er jo ikke alverden, men når man ganger det med 1000, så bliver det lige pludselig til noget. Så det nytter faktisk, at man gør noget, siger Gregers Kirkegaard Haislund til TV2 Nord. Borgmester i tandemspring For at sætte yderligere fokus på den gode sag lagde borgmesteren i Vesthimmerlands Kommune, Per Bach Laursen (V), også vejen forbi på utraditionel vis. Sammen med Nordjysk Faldskærmsklub i Aars lavede han et tandemspring fra en flyvemaskine for derefter at lande midt i den store blomster-formation. - Det er en lidt usædvanlig dag på kontoret. For det første er det søndag, men derudover er det også specielt at medvirke i det her. Men jeg synes, det er spændende, fordi jeg kan også fornemme, at det sætter fokus på en meget vigtig sag, siger borgmester Per Bach Laursen (V). Corona har sat sine spor Sidste år slog 'Aars Knækker Cancer' rekord, hvor de samlede mere end 578.000 kroner ind fra byens borgere. Men i år har corona begrænset indsamlingen, så den ikke helt når op på sidste års rekord. - Så i år regner vi med lige godt 200.000 kroner, siger Gregers Kirkegaard Haislund og tilføjer: - Men bare vent til næste år, så giver vi den fuld gas, siger han.

Referat:
Paraplyerne er doneret af byens erhvervsdrivende og efterfølgende købt af byens borgere til 200 kroner stykket. Alle pengene doneres til Knæk Cancer.